钦定古今图书集成/方舆汇编/职方典/第1506卷 > 《重修玉台寺记》明·杨慎
## 钦定古今图书集成/方舆汇编/职方典/第1506卷 > 《重修玉台寺记》明·杨慎

由来名都盛郡，皆有奇峰异岳，状一方之伟观。元江
东五里许山名玉台，层峦耸翠，蜒蜿插天，拱栖霞而
襟长江，甚胜景也。前郡丞李公壁有诗云：“树密云横
锁，山高鸟倦飞。争看台似玉，可作上天梯。”洵足状玉
台之大概矣。自沧桑变而风景移，山堂古刹，半颓倾
于蛮烟瘴雨之间。余谴谪滇南，自丙午、庚戌间，数数
经涉其地自改土设流，而户口村邑雕敝，蒿目伤心。
幸潘公有羔羊素丝之节，招徕安辑，多方绥抚，历经
三十馀年。余复游其间，睹人户之繁庶，庐舍之鳞集，
廛市之辐辏，田野之垦辟，人文之蔚起，不禁喟然兴
感曰：“地方之起色，视乎在上之培养，洵不可诬。”适有
僧寂证者诣余请曰：“玉台为元江名‘景胜’。”国以前称
极胜，兵燹以后，仅存基址。僧因募化修葺。幸郡守乐
善好施，修废举坠，力新鼎建，给示垦荒，以供香火，而
裕常住。更于山岭疏凿水道一渠，以济行渴而溉福
田。其功诚不可没也。诚恐事远年湮，为豪强辈侵占，
有负郡公盛举，用乞一言以垂不朽。余不敏，亦不敢
以不文辞。因思夫昔之良吏，如黄霸之治颍川，龚遂
之治渤海，考亭之守漳州，子瞻之抚苏湖，其循声懋
绩，历久弥芳，千载心碑，岂易磨灭，宁境随时，会为升
沉哉！功德难以思议，有其举之，莫敢废也。公之功德
不共，山高水长耶？何庸记？僧曰：“即以是为记。”